ครม.เห็นชอบตั้ง AMC บริหารหนี้ไอแบงก์ พร้อมอนุมัติเพิ่มทุนอีก 2.5 พันลบ.
ครม.เห็นชอบตั้ง AMC บริหารหนี้ไอแบงก์ ใช้ชื่อว่า "บริษัทบริหารสินทรัพย์ธนาคารอิสลามแห่งประเทศไทย" พร้อมอนุมัติเพิ่มทุนอีก 2.5 พันลบ.
27 ก.ย. 2559

นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า ที่ประชุม ครม.เห็นชอบการจัดตั้งบริษัทบริหารสินทรัพย์ (AMC) ของธนาคารอิสลามแห่งประเทศไทย (IBANK)โดยใช้ชื่อว่า “บริษัทบริหารสินทรัพย์ธนาคารอิสลามแห่งประเทศไทย” ซึ่งถือหุ้นโดยกระทรวงการคลัง 100% กำกับดูแลการบริหารงานโดยคณะกรรมการนโยบายรัฐวิสาหกิจ (คนร.)
ทั้งนี้เป็นการนำหนี้ที่ไม่ก่อให้เกิดรายได้ของธนาคารอิสลามฯ จำนวน 3 พันล้านบาท ในส่วนที่ไม่เกี่ยวข้องกับการทำธุรกิจของชาวมุสลิมออกมาบริหารจัดการ จากจำนวนหนี้ทั้งหมดกว่า 4.7 หมื่นล้านบาท ขณะเดียวกัน ครม.ยังได้อนุมัติให้เพิ่มทุนอีก 2.5 พันล้านบาทด้วย
“หลังตัดหนี้เสียส่วนนี้ออกมา แล้วเพิ่มทุนเข้าไปใหม่ในจำนวนที่ใกล้เคียงกัน จะทำให้ฐานะของธนาคารอิสลามฯ ดีขึ้น” นายณัฐพร กล่าว